На основу члана 51а. став 5. Закона о планирању и изградњи („Сл. гласник РС“, број 72/2009, 81/2009 - испр., 64/2010 - одлукаУС, 24/2011, 121/2012, 42/2013 – одлука УС, 50/2013 –одлука УС, 98/2013 –одлука УС, 132/2014, 145/2014, 83/2018, 31/2019 и 37/2019 –др.закон, 9/2020 и 52/2021), члана 40. став 1. тачка 17. („Службени лист општине Чајетина “, број 2/019), Скупштина општине Чајетина jе на седници одржаној дана 20. јула 2023. године донела

**ОДЛУКА**

**О ГЛАВНОМ УРБАНИСТИ ОПШТИНЕ ЧАЈЕТИНА**

**I ОСНОВНЕ ОДРЕДБЕ**

**Члан 1.**

Овом одлуком ближе се уређују положај, овлашћења, као и права и дужности главног урбанисте општине Чајетина (у даљем тексту: главни урбаниста).

**II ПРАВА И ДУЖНОСТИ ГЛАВНОГ УРБАНИСТЕ**

**Члан 2.**

Главни урбаниста:

* Координира израду просторних и урбанистичких планова које доноси Скупштина општине Чајетина (у даљем тексту: Скупштина општине) у складу са законом,
* Врши координацију рада између одељења Општинске управе општине Чајетина надлежног за послове урбанизма (у даљем тексту: одељење надлежно за послове урбанизма) и јавних предузећа и других институција укључених у поступке израде и доношења планских докумената,
* Учествује у припреми програма уређивања земљишта у делу који се односи на доношење планских докумената,
* Разматра иницијативе за доношење планских докумената и о свом ставу обавештава одељење надлежно за послове урбанизма ради даљег поступања,
* Заједно са одељењем надлежним за послове урбанизма одређује редослед и динамику доношења планских докумената,
* Сарађује са носиоцем израде плана у циљу обезбеђивања благовременог прибављања података о постојећој планској документацији, подлогама, посебним условима за заштиту и уређење простора, стању и капацитетима инфраструктуре и других података неопходних за израду планског документа,
* Сарађује са одговорним планером, односно одговорним урбанистом у току целог поступка израде планског документа,
* Сарађује са локалним удружењима урбаниста и архитеката, као и са другим заинтересованим субјектима,
* Сарађује и размењује искуства са главним урбанистима других, а посебно суседних јединица локалне самоуправе,
* Стара се о достављању плана Централном регистру планских докумената у року и на начин утврђен законом и подзаконским актом донетим на основу закона,
* Стара се о уредном вођењу и благовременом ажурирању локалног информационог система планских докумената и стања у простору,
* Стара се о благовременом објављивању планских докумената,
* Иницира обавезу расписивања урбанистичко-архитектонског конкурса за решење локација које су од значаја за општину Чајетину и учествује у избору програмског, урбанистичког, композиционог или пејзажног решења за одређену локацију или идејно архитектонско решење за један или више објеката, као и партерно или пејзажно уређење делова или целине предметне локације,
* Издаје потврде и потребне сагласности из надлежности Одељења за послове урбанизма, грађевинарства и имовинско-правне послове у поступцима по захтевима за постављање башта угоститељских објеката и других привремених објеката на јавним површинама на територији општине Чајетина
* Учествује у припреми Плана инвестиција у поступку израде буџета општине
* Прати промене стања у простору и реализацију планске документације,
* Предузима и друге активности у циљу остваривања координације у поступцима израде и доношења планских докумената,
* Даје мишљење у поступку одлучивања Општинског већа општине Чајетина (у даљем тексту: Општинско веће) по приговору на издате локацијске услове.

**Члан 3.**

Главни урбаниста присуствује седницама органа општине и учествује у расправи о предлогу планских докумената који су на дневном реду седнице.

**III ОВЛАШЋЕЊА И ПОЛОЖАЈ ГЛАВНОГ УРБАНИСТЕ**

**Члан 4**.

У поступку израде и доношења планских докумената, главни урбаниста је овлашћен да:

- координира достављање тражених податка и услова за израду планског документа од надлежних органа и јавних служби,

- иницира покретање одговарајућег поступка против привредног друштва или другог правног лица које у поступку израде планског документа не објави сепарат или не достави у прописаном року тражене податке и услове за израду планског документа.

**Члан 5.**

Главни урбаниста је самосталан у свом раду и за свој рад одговара Скупштини општине.

**Члан 6.**

Главни урбаниста је по функцији председник Комисије за планове.

**Члан 7.**

Главни урбаниста подноси Скупштини општине редовни годишњи извештај о свом раду и стања у простору.

Главни урбаниста, по потреби, подноси посебне извештаје Скупштини општине о евентуалним проблемима у поступцима израде и доношења планских докумената са предлозима за њихово превазилажење.

**IV ИМЕНОВАЊЕ, ПРЕСТАНАК ДУЖНОСТИ И РАЗРЕШЕЊЕ ГЛАВНОГ УРБАНИСТЕ**

**Члан 8.**

Главног урбанисту именује Скупштина општине, на период од четири године. По истеку мандата, главни урбаниста може бити поново именован на ту функцију.

**Члан 9.**

Главни урбаниста може бити лиценцирани архитекта, односно архитекта урбаниста са најмање десет година радног искуства у стручној области архитектура, односно ужој стручној области урбанизам.

**Члан 10.**

Главном урбанисти престаје дужност:

1. истеком мандата ако не буде поново именован,

2. подношењем оставке,

3. разрешењем,

4. у другим случајевима утврђеним законом и другим прописима којима се уређује престанак функције, односно радног односа.

**Члан 11.**

Главни урбаниста може бити разрешен дужности у складу са законом.

Главног урбанисту разрешава Скупштина општине на предлог Општинског већа или најмање једне трећине од укупног броја одборника.

**Члан 12.**

Главни урбаниста може бити на сталном раду у општине Чајетина  .

Главни урбаниста који заснује радни однос има право на плату и друга права по основу рада, у складу са прописима о радним односима и платама у органима јединице локалне самоуправе.

Коефицијент за обрачун плате главног урбанисте одређује се у складу са Уредбом о коефицијентима за обрачун и исплату плата именованих и постављених лица и запослених у државним органима, у висини прописаној за постављено лице.

**Члан 13.**

Стручне и административно-техничке послове за потребе главног урбанисте врши одељење надлежно за урбанизам.

**V ЗАВРШНА ОДРЕДБА**

**Члан 14.**

Ова одлука ступа на снагу даном доношења а биће објављена у ''Службеном листу општине Чајетина'' .

**СКУПШТИНА ОПШТИНЕ ЧАЈЕТИНА**

**Број: 02-70/2023-01 од 20. јула 2023.године**

**ПРЕДСЕДНИК**

**СКУПШТИНЕ ОПШТИНЕ**

*Арсен Ђурић*